吴宽
病项
人生自召百一病，伤彼六欲兼七情。
我今有病出偶尔，开口欲说难为名。
幸非寒战与潮热，一痛却使心怦怦。
籧篨戚施古人疾，二者一旦来相婴。
执书未暇矻矻坐，伏枕顿作咿咿声。
千钧重负未容释，更觉肩背遭笞榜。
董宣不屈汉公主，徐积已见胡先生。
昨朝向人忽作别，即欲回顾仍前行。
昂头莫肯少轻诺，侧目欲就多欢迎。
我生由来泛掘强，只今见者尤加惊。
独鹤引吭频饮啄，大鸡盛气相喧争。
嗟吁元首本无恙，股肱何不思扶倾。
端愁蔓延入骨髓，此病始知为匪轻。
轩岐医经动盈卷，不识何药堪煎烹。
莫如闭户学导引，动荡血脉方和平。
未能痛定得思痛，把笔遣闷诗先成。